text: সুপার লীগ গ্রিস (এছাড়াও সুপার লীগ ১ নামে পরিচিত) হচ্ছে পুরুষদের ফুটবল ক্লাবগুলোর মধ্যে আয়োজিত গ্রিসের একটি পেশাদার লীগ। এই লীগটি গ্রিক ফুটবল লীগ পদ্ধতির শীর্ষস্তরের ফুটবল প্রতিযোগিতা। হেলেনিক ফুটবল ফেডারেশন দ্বারা পরিচালিত সুপার লীগ গ্রিসে সর্বমোট ১৪টি ক্লাব প্রতিযোগিতা করে থাকে; যার মধ্য হতে চ্যাম্পিয়নশিপ পর্ব শেষে পয়েন্ট তালিকার শীর্ষ দল বিজয়ী দল হিসেবে শিরোপা জয়লাভ করে এবং অবনমন পর্ব শেষে পয়েন্ট তালিকার নিচের দলটি সুপার লীগ গ্রিস ২-এ অবনমিত হয়।
  
  সুপার লীগ গ্রিসের প্রতিটি মৌসুমে নিয়মিত পর্বে প্রতিটি ক্লাব একে অপরের সাথে দুইটি করে ম্যাচ খেলে; যার মধ্যে একটি হচ্ছে হোম ম্যাচ এবং অন্যটি হচ্ছে অ্যাওয়ে ম্যাচ। নিয়মিত মৌসুম শেষে পয়েন্ট তালিকার শীর্ষ ৬ দল চ্যাম্পিয়নশিপ পর্বে প্রবেশ করে এবং নিচের দিকের ৮টি দল অবনমন পর্বে প্রবেশ করে, যেখানে প্রতিটি ক্লাব নিজের পর্বের ক্লাবের বিরুদ্ধে দুটি করে ম্যাচ খেলে। অবনমন পর্ব শেষে, নিচের ক্লাবটি স্বয়ংক্রিয়ভাবে গ্রিক ফুটবল লীগ পদ্ধতির দ্বিতীয় স্তরে অবনমিত হয়। একই সাথে, সুপার লীগ গ্রিস ২-এর বিজয়ী দল সুপার লীগ গ্রিসে উন্নীত হয়। অন্যদিকে, অবনমন পর্ব শেষে পয়েন্ট তালিকার ১৩তম দল এবং সুপার লীগ গ্রিস ২-এ দ্বিতীয় স্থান অর্জনকারী দল অবনমন প্লে-অফে অংশগ্রহণ করে, যেখানে বিজয়ী দল সুপার লীগ গ্রিসে খেলার যোগ্যতা অর্জন করে।
  
  আরও দেখুন
   হেলেনিক ফুটবল ফেডারেশন
   গ্রিক ফুটবল কাপ
   সুপার লীগ গ্রিস ২
  
  তথ্যসূত্র
  
  বহিঃসংযোগ
     
   কার্লি-এ সুপার লীগ
  
  বিষয়শ্রেণী:সুপার লীগ গ্রিস
  বিষয়শ্রেণী:গ্রিসের ফুটবল লীগ
  বিষয়শ্রেণী:ইউরোপে শীর্ষ স্তরের ফুটবল লীগ
  বিষয়শ্রেণী:১৯৫৯-এ প্রতিষ্ঠিত ক্রীড়া লীগ
  বিষয়শ্রেণী:১৯৫৯-এ গ্রিসে প্রতিষ্ঠিত
title: সুপার লীগ গ্রিস